\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: CRD-2475/2023 ZV

**98a**

**Informácia**

**Zahraničného výboru Národnej rady Slovenskej republiky o prerokovaní návrhu poslanca Národnej rady Slovenskej republiky Mariána Kéryho na prijatie uznesenia Národnej rady Slovenskej republiky k teroristickému útoku hnutia Hamas proti Izraelu a následnému konfliktu (tlač 98)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Predseda Národnej rady Slovenskej republiky svojím rozhodnutím č. 103 zo 6. decembra 2023 pridelil návrh poslanca Národnej rady Slovenskej republiky Mariána Kéryho na prijatie uznesenia Národnej rady Slovenskej republiky k teroristickému útoku hnutia Hamas proti Izraelu a následnému konfliktu (tlač 98) na prerokovanie Zahraničnému výboru Národnej rady Slovenskej republiky s tým, že ako gestorský výbor podá Národnej rade Slovenskej republiky informáciu o výsledku prerokovania uvedeného návrhu vo výbore a návrh na uznesenie Národnej rady Slovenskej republiky.

Predložený návrh poslanca Národnej rady Slovenskej republiky Mariána Kéryho na prijatie uznesenia Národnej rady Slovenskej republiky k teroristickému útoku hnutia Hamas proti Izraelu a následnému konfliktu (tlač 98) prerokoval Zahraničný výbor Národnej rady Slovenskej republiky na 3. schôdzi výboru dňa 7. decembra 2023 a prijal k nemu uznesenie č. 7, v ktorom odporúča Národnej rade Slovenskej uznesenie Národnej rady Slovenskej republiky k teroristickému útoku hnutia Hamas proti Izraelu a následnému konfliktu (tlač 98) **schváliť**.

Zahraničný výbor Národnej rady Slovenskej republiky zároveň poveril podpredsedu výboru Karola Farkašovského, aby na schôdzi Národnej rady Slovenskej republiky informoval o výsledku rokovania.

Súčasťou informácie je návrh uznesenia Národnej rady Slovenskej republiky.

Bratislava 7. december 2023

**Marián Kéry, v.r.** predseda Zahraničného výboru

Národnej rady Slovenskej republiky

Číslo: PREDS - 2501/2023



Návrh

uznesenie

Národnej rady Slovenskej republiky

z xx decembra 2023

k teroristickému útoku hnutia Hamas proti Izraelu a následnému konfliktu

**Národná rada Slovenskej republiky**

**schvaľuje**

uznesenie Národnej rady Slovenskej republiky k teroristickému útoku hnutia Hamas proti Izraelu a následnému konfliktu uvedené v prílohe č. 1 tohto uznesenia.

###### **NÁRODNÁ RADA SLOVENSKEJ REPUBLIKY**

**IX. VOLEBNÉ OBDOBIE**

Číslo:

Návrh

Uznesenie

Národnej rady Slovenskej republiky

z ... decembra 2023

k teroristickému útoku hnutia Hamas proti Izraelu a následnému konfliktu

Národná rada Slovenskej republiky:

* kategoricky odsudzuje bezprecedentný teroristický útok hnutia Hamas na Izrael zo 7. októbra 2023, pri ktorom bolo zavraždených viac než 1 200 ľudí, vrátane žien a detí a viac ako 240 osôb bolo odvlečených za rukojemníkov do pásma Gazy;
* vyzýva k okamžitému zastaveniu pokračujúceho ostreľovania Izraela a jeho obyvateľov, k bezpodmienečnému prepusteniu všetkých rukojemníkov a k ich bezpečnému návratu do ich domovov;
* odsudzuje vlnu antisemitizmu, ktorá sa šíri nielen na sociálnych sieťach, ale aj na demonštráciách v niektorých európskych krajinách, napriek poučeniu z dejín holokaustu;
* vyjadruje hlboké poľutovanie nad stratami na životoch a zároveň solidaritu a podporu Izraelu v jeho práve na primeranú sebaobranu, v rámci medzinárodného humanitárneho práva;
* zdôrazňuje, že rázna reakcia voči terorizmu nesmie viesť k zbytočným stratám na nevinných ľudských životoch a eventuálne k vojnovým zločinom, resp. zločinom proti ľudskosti;
* považuje spôsob vojenskej reakcie Izraela, pri ktorej doteraz zahynulo viac než 12 000 Palestínčanov, z ktorých viac než polovicu tvoria nevinné ženy a deti, za neprimeraný a neakceptovateľný v zmysle medzinárodného humanitárneho práva a Ženevských konvencií;
* odsudzuje nevyprovokované násilie izraelských osadníkov voči palestínskym obyvateľom Západného brehu a vyzýva izraelskú vládu, aby voči páchateľom násilia rázne zakročila s cieľom predchádzať ďalšiemu rozšíreniu konfliktu;
* s krajným znepokojením poukazuje na katastrofálnu humanitárnu situáciu palestínskeho civilného obyvateľstva v pásme Gazy, ktoré nemá dostatočný prístup k pitnej vode, potravinám, liekom, zdravotnej starostlivosti a energiám, pričom svoje domovy bolo nútených opustiť niekoľko stoviek tisíc Palestínčanov;
* podotýka, že túto situáciu nebude možné uspokojivo vyriešiť, pokiaľ nebudú bojové operácie ukončené prímerím, alebo inou primeranou formou;
* považuje dohodu o dočasnom prímerí, výmene izraelských rukojemníkov za palestínskych väzňov a posilnení humanitárnej pomoci pre pásmo Gazy, dosiahnutú 22. novembra 2023, za krok pozitívnym smerom;
* prejavuje úctu pracovníkom OSN, humanitárnych organizácií a novinárom, ktorí v tomto konflikte zahynuli pri plnení svojich povinností a zároveň vyjadruje úprimnú sústrasť ich pozostalým;
* zdôrazňuje, že násilie nie je a nemôže byť riešením žiadneho konfliktu;
* vyzýva preto medzinárodné spoločenstvo, aby vynaložilo maximálne úsilie na zastavenie bojov a špirály násilia a zamedzenie ich prieniku do širšieho regiónu Blízkeho východu;
* zastáva názor, že jedinou zmysluplnou cestou k dlhodobému a stabilnému riešeniu konfliktu sú priame rokovania medzi Izraelčanmi a Palestínčanmi, vedúce k stabilite, prosperite a trvalému mieru medzi oboma národmi;
* opätovne preto vyzýva obe strany, aby podnikli všetky kroky potrebné pre obnovenie mierových rokovaní;
* konštatuje, že Slovenská republika dlhodobo podporuje dvojštátne riešenie izraelsko-palestínskeho konfliktu v zmysle medzinárodného práva, ktoré považuje za jediné trvalo udržateľné, spĺňajúce základné požiadavky oboch strán - Izraelčanov na bezpečnosť a Palestínčanov na zvrchovanú štátnosť.

**Odôvodnenie**

Navrhuje sa prijatie uznesenia Národnou radou Slovenskej republiky k teroristickému útoku hnutia Hamas proti Izraelu a následnému konfliktu, ktorý vypukol po teroristických útokoch hnutia Hamas na Izrael 7. októbra 2023.

Slovenská republika sa ako zvrchovaný, demokratický a právny štát opiera o hodnoty demokratickej spoločnosti, akými sú rešpekt k ľudským právam, sloboda, rovnosť a ochrana ľudskej dôstojnosti. Národná rada Slovenskej republiky by mala preto kategoricky odmietnuť akékoľvek prejavy násilia alebo nenávisti a naopak zdôrazniť, že medzi základné ľudské práva patrí právo na život.

Vychádzajúc z tejto premisy, navrhované uznesenie podčiarkuje právo na život v mieri a v bezpečí pre všetkých ľudí bez ohľadu na ich národnosť, vierovyznanie, či rasu. Zároveň zdôrazňuje nevyhnutnosť riešenia medzinárodných konfliktov diplomatickou cestou a v súlade s medzinárodným právom, ktorého dodržiavanie patrí medzi základné predpoklady mierového spolužitia národov.